Bærtomê Pagan

Bærtomê Pagan attô çinematograffico  (Sant’Ilaio, 27 sett. 1878 - Zena, 24 zugno 1947).

Biografia
O nascette a Sant’Ilaio (vexin à Nervi) o 27 settembre 1878, da Gioxeppe e Teexa Marsaña, manenti de modesta condiçion.

O  travagiava comme camallo inta Compagnia di Caravana quande into 1913 o fu çernuo pe interpretâ a parte do gigante neigro Maciste into film Cabiria do Zane Pastron. O personaggio, rielaboaçion do Scidon de Cartagine in fiamme de l'Emillio Salgari, o fu 'battezzao' da-o Gabriælo D’Anonçio, ch'o se inspiò a-o nomiagio de l'ErcoleG. Pastron, Cabiria: visione storica del 3° secolo a.C., 1977, p. 11, macis («magœu» in latin), ò che donque da 'n superlativo grego-dorrico de makros («grande»)H. G. Liddell, R. Scott, A Greek-English Lexicon, Harper & Brothers, 1846, μάκιστος p. 879. O Pagan o vègne subbito popolariscimo, un veo e proppio divo, tanto da êse constreito a continoâ a carea çinematograffica in sce quello personaggio, a partî da-o Maciste (1915), diretto da-o Viçenço Denizot co-a supervixon do Pastron.

Into passaggio da 'n film a l'atro o Maciste o subì di ritocchi, da neigro a gianco, da l'antiga Cartaggine a di ambientaçioin e aventue moderne e a sfondo eroicomico. A fu a primma de 'na serrie de peliccole con protagonista o gigante bon, scimbolo de força, coraggio, magnanimitæ e atruismo, 'na sciorta de compromisso tra-o Sanson, l'Ercole e o Tarzan.

O scurtô Œügennio Baron o-o pigiò comme modello pe-a figua do Gaibado into monumento de Quarto dedicao a-i Mille, inaogurao o 5 de mazzo 1915.
Pe-a Cabiria o Pastron o g'aiva oferto 20 lie a-o giorno (contra e 15 ch'o guaagnava in porto), ma o Pagan o l'arivò a pigiâne 600.000 e ciu a l'anno. Ciu che 'n attô o l'ea a personificaçion vivente de 'n eroe romanzesco: instintivo e primitivo, dotao de fixico possente e de 'n fattorizo ch'o ghe inluminava o vizo e o sgoardo; solo l'attô statunieize Douglas Fairbanks o-o sovrastò in famma comme interprete de film d’aventua. O personaggio de Maciste, nasciuo comme serrio, o diventò commico so malgraddo, pe-a goffaggine ostentâ da-o Pagan, ch'o-o rendeiva scimpattico e o-o distinse da-i atri interpreti ch'avieivan coverto quello rollo. Tante pose e gesti do Maciste fun da pœu veoscimilmente mutoæ da-o Mussolin pe construe a so inmaggine ciu popolâ e populista, comme quella a torso nuo da 'battaggia do gran'.

Into 1918 o Pagan o l'ea stæto ciammao pe fâ da spalla a-o commico André Deed in Cretinetti e gli stivali del brasiliano. Da-o novembre 1921 a-o zenâ do 1923 o fu a Berlin, co-in contræto da fóa. Rientrao da-a Germannia, o produtô Steva Pittaluga o l'imbarcò insce-o transatlantego Duilio pe-a croxea inaogurâ Zena-Niorche. O l'nterpretò ancon œutto film e da pœu, doppo o 1928, o se retiò a Sant’Ilaio, inta so Villa Maciste, tormentao inti urtimi anni de vitta da l'arteiosclerroxi e da-o diabete; o sofrì ascì de 'na grave forma de sonnambulismo, pe-a quæ o l'ea stæto ezonerao da-o serviççio militâ, cosa ch'a gh'impedì de parteçipâ a-a Grande Guæra. Inmobilizzao da l'artrite rœümatoide, o fu constreito a passâ  i urtimi anni in sciâ carêga rolante.

O sposò a Camilla Bâdùçça (nasciua into 1884), da-a quæ into 1916 o l'ebbe o figgio Oreste.

O moì a Sant’Ilaio o 24 zugno 1947.

 Filmografia 
Cabiria, regia do Zane Pastron (1914)
Maciste, regia do Luigi Roman Borgnetto e Viçenço Denizot (1915)
Maciste alpino, regia do Zane Pastron (1916)
Cretinetti e gli stivali del Brasiliano, regia do André Deed (1916)
Maciste poliziotto, regia do Roberto Roberti (1918)
Maciste medium, regia do Vincenzo Denizot, (1918)
Maciste atleta, regia do Zane Pastron (1918)
Maciste innamorato, regia do Luigi Roman Borgnetto (1919)
Maciste salvato dalle acque, regia do Luigi Roman Borgnetto (1920)
Maciste in vacanza, regia do Luigi Roman Borgnetto (1920)
La trilogia di Maciste (Maciste contro la morte, regia do Carlo Campogallian, Il viaggio di Maciste, regia da Letiçia Quaranta, Il testamento di Maciste, regia do Pierre Lepetit, 1920)
La rivincita di Maciste, regia do Luigi Roman Borgnetto (1920)
Maciste und die Tochter des Silberkönigs (Maciste e a figgia do re de l'argento), regia do Luigi Roman Borgnetto (1922)
Maciste und die Javanerin (Maciste e a Giavaneize), regia de l'Uwe Jens Krafft (1922)
Maciste contro Maciste (1923)
Maciste africano (1923)
Maciste und der Sträfling Nr. 51 (Maciste e o prexonê n. 51), regia do Luigi Roman Borgnetto (1923)
Maciste und die chinesische Truhe, (Maciste e a cascia cineize) regia do Carl Boese (1923)
Maciste imperatore, regia do Guiddo Brignon (1924)
Maciste e il nipote d'America, regia de l'Elœüteio Rodolfi (1924)
Maciste all'inferno, regia do Guiddo Brignon (1926)
Maciste contro lo sceicco, regia do Marrio Camerin (1926)
Maciste nella gabbia dei leoni, regia do Guiddo Brignon (1926)
Il gigante delle Dolomiti, regia do Guiddo Brignon (1926)
Il vetturale del Moncenisio, regia do Bâdassâ Negron (1927)
Gli ultimi zar, regia do Bâdassâ Negron (1928)
Giuditta e Oloferne, regia do Bâdassâ Negron (1929)

Notte

Atri progetti

Categorîa:Biografìe
Categoria:Cine
Categorîa:Gente de Liguria